THIBAUT MEURISSE

MARADJ MOTIVÁLT

Gyakorlati útmutató, hogy miként vegyél lendületet
és tartsd fenn a motivációd hosszú távon

A fordítás az alábbi kiadás alapján készült:

Thibaut Meurisse / Master your Motivation

Originally published by Thibaut Meurisse, USA, 2019

Fordította

Hadarics Piroska

Szerkesztette

Barsi Nikoletta

Copyright © Thibaut Meurisse, 2019

Hungarian translation © Hadarics Piroska, 2024

Hungarian edition © GLB Könyvkiadó Kft., 2024

Cover design © GLB Könyvkiadó Kft., 2024

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető,
semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését sem. Nem helyettesíthetik a képzett egészségügyi szakemberrel folytatott konzultációt. E könyv tartalma csupán segítséget nyújt egy egészségügyi szakember által előírt észszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.

GOOD LIFE BOOKS, BUDAPEST

Felelős kiadó Eitner Noémi és Melher Viktor igazgatók

Műszaki vezető Horányi Laura

Főszerkesztő Melher Viktor

Tipográfia Madarász György

Borítót készítette eyelab.design

Elektronikus változat
Békyné Kiss Adrien

EPUB ISBN 9789636301026

MOBI ISBN 9789636301033

TARTALOM

Bevezetés

Állj! Végezz el most egyetlen feladatot!

I. RÉSZ
MÉRD FEL A HELYZETED

1. Fogadd el a helyzeted

2. A tények megállapítása

3. Keress külső nézőpontot

II. RÉSZ
VEGYÉL LENDÜLETET

1. Rakj rendet

2. Koncentrálj

3. Indítsd újra

4. Ugorj

5. Fejezd be

III. RÉSZ
TARTSD FENN A LENDÜLETET

1. Elismerés

2. Elköteleződés

IV. RÉSZ
HUSZONÖT EGYSZERŰ STRATÉGIA A MOTIVÁCIÓ VISSZASZERZÉSÉHEZ

Befejezés

A szerzőről

Motivácós munkafüzet

BEVEZETÉS

Newton első mozgástörvénye kimondja, hogy egy mozgásban lévő tárgy mozgásban marad. Ez a törvény az emberre is érvényes – legalábbis a célmeghatározás tekintetében. Más szóval amikor mozgásban vagyunk és aktívan haladunk a céljaink felé, néha megállíthatatlannak érezhetjük magunkat. Megtapasztalhatjuk a flow állapotot, és sokkal többet érhetünk el, mint amennyire egyébként képesek lennénk.

Mi történik azonban, ha megállunk? Előfordulhat, hogy nehezen tudjuk újra mozgásba lendíteni magunkat. Ennek következtében halogathatjuk a dolgokat, depressziósak lehetünk, vagy frusztráltnak érezhetjük magunkat a cselekvés hiánya miatt.

Meglehet, hogy te is így vagy ezzel és a következő helyzetek valamelyikében érzed magad:

Úgy érzed, hogy elakadtál, nincs motivációd, és képtelen vagy haladni a legfontosabb céljaid felé.

Ostorozod magad, amiért nem tudod elvégezni a dolgokat.

Túlterheltnek érzed magad, nem tudod, mit tegyél.

Kételkedsz önmagadban, és a kelleténél többet aggódsz.

Folyton egyik feladatról vagy célról a másikra ugrálsz anélkül, hogy bármi érdemlegeset elérnél.

Ha a helyzetek bármelyikében magadra ismersz, ne aggódj. Ez a könyv segíteni fog abban, hogy felállj a mélypontról, és visszaszerezd a motivációdat.

Szerencsére a lendület hiánya vagy az elakadás érzete sosem végleges. Képes vagy átmeneti állapottá változtatni őket. Számos dolgot tehetsz azért, hogy motivációt generálj, és ismét lelkesen haladhass a céljaid és az álmaid felé.

Időről időre mindnyájan úgy érezzük, hogy elakadtunk.

Vannak olyan pillanatok az életemben, amikor még a legkönnyebb feladatot is nehezen tudom elvégezni. Ezekben a pillanatokban akár egyetlen e-mail megválaszolása is igazi kihívássá válhat. A könyv írása közben is megtapasztaltam a saját mentális akadályaimat, és voltak napok, amikor nem sok feladatot tudtam befejezni. Nem lenne tisztességes, ha ezt nem osztanám meg veled. Személyes tapasztalat alapján azonban azt is tudom, hogy a motiváció ingadozik, és ugyanolyan gyorsan visszatérhet, mint ahogyan eltűnt.

Amikor alkalmazod, amit ebből a könyvből elsajátítasz, képes leszel lendületet venni, és következetesebbnek lenni az életedben. A motivációd növekedni fog, és ennek eredményeképpen sokkal több célodat tudod majd elérni, mint ahogyan azt eddig gondoltad.

A könyv I. részében hátralépünk egyet, és objektív szemszögből értékeljük a helyzetedet, így elengedhetsz néhány negatív érzelmet, és megszüntetheted a válladra nehezedő nyomást.

A II. részben megvizsgáljuk, hogyan vehetsz lendületet, hogy motiváltabbnak érezd magad a mindennapokban.

A III. részben arról beszélgetünk, hogy mit tehetsz a lendület hosszú távú fenntartása érdekében, hogy segítsen megőrizni a magas szintű motivációt, és így még több célt elérhess.

Végül a IV. részben megvizsgáljuk azt a huszonöt stratégiát, amelyet alkalmazhatsz a motivációd újjáépítésére és fenntartására.

Készen állsz tehát arra, hogy növeld a motivációdat, és teljes magabiztossággal menetelj a céljaid felé?

Ingyenes Motivációs munkafüzet

Hogy segítsek a cselekvésben és a motiváció kialakításában, készítettem egy ingyenes Motivációs munkafüzetet, amit a könyv végén találsz, de a következő linkről is letöltheted (angol nyelven):

http://whatispersonaldevelopment.org/master-your-motivation.

Ha valamiért nem tudod letölteni, lépj kapcsolatba velem a thibaut.meurisse@gmail.com címen, és a lehető leghamarabb elküldök egy példányt.

ÁLLJ! VÉGEZZ EL MOST EGYETLEN FELADATOT!

Hiányzik belőled a motiváció? Esetleg megrekedtél?

Ha úgy érzed, elakadtál, gyakran szem elől tévesztheted a felsőbb célt, és a végén sokkal többet aggódsz, mint amennyit valószínűleg kellene. Ezért először úgy gondoltam, azzal kezdem, hogy megkérlek, lépj egyet hátra, mássz ki a fejedből, és vizsgáld meg objektív nézőpontból a jelenlegi helyzetedet.

Emellett inspirálhatnálak is, hogy jobban érezd magad a bőrödben.

Most azonban egyiket sem fogom tenni. Még csak arra sem foglak kérni, hogy olvasd végig ezt a könyvet.

Ehelyett elmondom az igazságot: hogyan szabadulhatsz ki most rögtön az elakadásból egyetlen egyszerű dolog megtételével. Már ennek az egy feladatnak az elvégzése is rendkívül gyorsan megváltoztatja az érzelmi állapotod, és visszaterel a helyes útra. Szeretném, ha nem gondolkodnál. Ha most úgy érzed, hogy elakadtál, az valószínűleg azért van, mert túl sokat gondolkodsz. Nem, én azt akarom, hogy cselekedj!

Hogyan?

Egyszerűen így:

Végezz el egy feladatot, amit már régóta halogatsz. És fejezd be!

Most azonnal csukd be ezt a könyvet, és végezd el a feladatot. Aztán figyeld meg, mi történik ezután.

Nem tudod, milyen feladatot kellene elvégezned? Tedd fel magadnak a következő kérdéseket:

Mi az a feladat, amit el kellene végeznem, de nem akarom?

Ha most azonnal elvégeznék egy feladatot, melyik szabadítaná fel leginkább az elmémet? (Ez valószínűleg egy olyan feladat, ami folyton a fejedben van és aggaszt.)

Ne feledd, hogy a legtöbb helyzetben a cselekvés az, ami kibillent a szorult helyzetből. Nemrég az egyik barátom a következő üzenetet tette közzé a Facebookon, amely egy részlet Dan Millman könyvéből:

„Ha meg akarod változtatni az életed irányát, két alapvető módszer közül kell választanod.

1) Irányítsd az energiádat és a figyelmedet arra, hogy megpróbáld rendbe tenni az elmédet, megtaláld a fókuszodat, megerősítsd a hatalmadat, felszabadítsd az érzelmeidet és vizualizáld a pozitív eredményeket, hogy végre kialakíthasd az önbizalmadat, és kimutasd a bátorságod felfedezni az elszántságot aziránt, hogy elkötelezed magad, és kellően motiváltnak érezd magad ahhoz, hogy megtedd, amit meg kell tenned; vagy

2) Csak csináld.”

Én arra kérlek, hogy „csak csináld”.

Most pedig tedd le ezt a könyvet, és végezd el azt a feladatot, amit már túl régóta halogatsz. Talán az adóbevallásodat kell kitöltened. Talán be kellene fejezned azt a projektet, amit félbehagytál. Talán ki kellene takarítani a házat.

Nemrég történt, hogy egy barátom, akivel mindig számonkérjük egymást, már hónapok óta be akarta fejezni a folyosó padlójának lerakását. Bár csak egy-két napot vett volna igénybe a feladat, nem tudta rávenni magát, hogy megcsinálja. Arra bátorítottam, hogy koncentráljon ennek az egy konkrét feladatnak a befejezésére, és felejtsen el minden mást. És képzeld, mi történt? Befejezte a padlót, és olyan motivációs hullámot generált, amely arra késztette, hogy sok más háztartási feladatot is elvégezzen.

Ez a lendület varázsa. Teljesen meg vagyok győződve arról, hogy te is ugyanezt fogod tapasztalni, amikor nekilátsz és befejezel egy olyan feladatot vagy házimunkát, amit már régóta halogatsz.

Ne feledd, hogy a lendületet cselekvésen keresztül tudod felépíteni, és csak ritkán gondolkodással. Ezért itt az ideje, hogy cselekedj, és elkezdj lendületet venni.

Arra kérlek, hogy térj vissza ehhez a könyvhöz, amint befejezted a feladatodat, hogy együtt építhessük tovább a lendületet.

Ideje megmozgatni a testedet.

Ahogy a híres életvezetési tanácsadó, Tony Robbins mondaná: „Az érzelem mozgásban lévő energia.”

Állj fel, és kezdd el megmozgatni a tested. Csinálj néhány fekvőtámaszt, bokszolj a levegőbe, vagy végezz négyütemű fekvőtámaszokat. Egyszerűen csak mozgasd meg a tested. Ha teheted, beszélj magadhoz hangosan – tényleg hangosan.

Most pedig menj, és végezd el azt a feladatot. Én itt várlak.

Visszatértél? Remek. Remélem, lendületet vettél, és most már motiváltabbnak érzed magad.

Még mindig úgy érzed, hogy elakadtál? Esetleg napok óta halogatod a dolgokat, és képtelen vagy dolgozni egy fontos projekten. Talán nem találtad meg a szükséges motivációt, hogy a mellékállásodon dolgozz. Vagy egyszerűen csak elakadtál az életben, és nem tudod, milyen irányba indulj el.

Ez teljesen rendben van. Emberek vagyunk, és nem várhatjuk el, hogy mindig teljesen motiváltak legyünk. Ha tehát még mindig nincs motivációd, ne aggódj. Még csak most kezdtük el.

Amikor úgy érezzük, hogy elakadtunk, gyakran túldramatizáljuk a dolgokat. Néha szem elől tévesztjük a lényeget, és azt érezhetjük, hogy soha nem fogjuk kihúzni magunkat a gödörből. De ez nem így van. A motiváció gyorsan el tud tűnni, de ugyanilyen gyorsan vissza is térhet. Ez normális, ezért adj magadnak egy kis időt, és ismerd el, hogy semmi baj nincs azzal, ahogy most érzed magad. Attól, hogy motiválatlannak vagy levertnek érzed magad, még nem leszel kevésbé jó ember, mint néhány nappal vagy héttel ezelőtt, amikor boldog és lelkes voltál. Adj magadnak egy kis szünetet. Lazíts. Engedd el a nyomást, és engedd meg magadnak, hogy egy kicsit relaxálj.

Tekintsd ezt a könyvet egy csodálatos lehetőségnek az újrakezdésre. Engedd meg magadnak, hogy most azonnal újrakezdd. Lehet, hogy elvesztetted a lendületet, de most visszaszerezzük.

A következő részben megvizsgáljuk, hogyan kezdheted el megszüntetni a stresszt és az aggodalmakat, de most lépjünk egy kicsit hátrébb, és vegyük szemügyre a nagyobb képet.

1.
FOGADD EL A HELYZETED

Rendszeresen ostorozod magad, mert halogatod a dolgokat? Bűntudatod van, amiért nem tudod elvégezni azokat a feladatokat, amelyeket el kellene végezned?

Ha igen, akkor arra bátorítalak, hogy fogadd el a jelenlegi helyzeted úgy, ahogy van. Fogadd el, ahol most vagy. Teljesen. Ne rágódj a múlton, és ne kívánd, hogy bárcsak másképp csináltad volna a dolgokat. Ezzel csak még jobban megrekedsz a rutinodban. Ehelyett mutass együttérzést magaddal szemben. Az egyszerű tény, hogy a múltbeli hibák miatt ostorozod magad, a valódi jele annak, hogy előre akarsz lépni az életedben.

El akarod érni a céljaidat és jobban akarod érezni magad a bőrödben, ugye? Ez azt jelenti, hogy mélyen legbelül valóban törődsz magaddal, és a legjobbat akarod magadnak. A kemény bánásmód mögött mély szeretet rejlik önmagad iránt. Szánj tehát időt arra, hogy ezt a tényt elismered.

Hagyd, hogy ez egy pillanatra beléd ivódjon.

Hajlamosak vagyunk azt hinni, hogy önmagunk kritizálása a legjobb módja annak, hogy motiváljuk magunkat, de valójában teljesen hatástalan, arról nem is beszélve, hogy felzaklató és fájdalmas. Az önsajnálat bizonyítottan hatékonyabb motiváló tényező.

Miért ne tanulhatnál meg kedvesnek lenni önmagadhoz?

Miért ne fogadnád el, hogy nem érezheted magad mindig jól? Ne feledd, hogy azok az időszakok, amikor negatívan vagy rosszul érzed magad, csak átmenetiek. A felhők előbb-utóbb eloszlanak, és jobban leszel.

Meglátod, hogy minél együttérzőbb vagy önmagaddal, annál gyorsabban visszanyered a motivációdat, és annál kevesebb szenvedést okozol magadnak.

Nekem rengeteget segített, hogy kedves vagyok önmagammal. Például sokat küzdöttem ennek és más könyveknek a megírásával, de megértettem, hogy ez a folyamat normális része. Az emberi lét része. Senki sem tökéletes. Képzeld el, milyen unalmas lenne az életed, ha soha nem kellene kihívásokat leküzdened. Hogyan lehetnél valaha is büszke magadra az elért eredményeid miatt, ha azokat könnyű lenne elérni?

Ahogy az Urald az érzelmeidet című könyvemben írtam: az érzéseid azért vannak, hogy elmondjanak neked valamit. Valójában az, hogy elakadtnak vagy motiválatlannak érzed magad, nem rossz dolog. Az érzelmek a tested és az elméd eszközei arra, hogy visszajelzést küldjenek. Azt jelzik, hogy változtatnod kell a helyzeteden. Például a motiválatlanság azt üzenheti, hogy:

Tisztáznod kell, hogy valójában mit akarsz az életben

Be kell fejezned a befejezetlen ügyeidet

Rendet kell tenned a fizikai környezetedben

Jobban kell arra összpontosítanod, amit szeretsz csinálni

Meg kell szabadulnod a kimerítő tevékenységektől

El kell engedned néhány mérgező embert az életedből

Jobban oda kell figyelned magadra

Pihenned kell, és így tovább

Rengeteg oka lehet annak, hogy nincs motivációd, és ezek közül sokat meg is fogunk vitatni ebben a könyvben. A lényeg: ahol most vagy, az pontosan az, ahol most lenned kell. Ne próbálj tehát máshol lenni. Ehelyett fogadd el a helyzetedet, és kezdd újra onnan, ahol most vagy. És ami még fontosabb, nyugodj meg! Adj magadnak engedélyt arra, hogy egy időre elengedd a gondjaidat. Egyáltalán nincs szükség arra, hogy a világ súlyát a válladon cipeld. Ez sem neked, sem másnak nem segít.

Csak lazíts.

THIBAUT MEURISSE
további könyvei

Szeretnéd megérteni saját érzelmeidet? Kihívást jelent számodra, hogy saját érzelmeidet urald?

Most nemcsak azt tanulhatod meg, hogyan alakulnak ki egyes érzelmek az életedben, hanem azt is, hogyan tudod befolyásolni őket. Itt az idő, hogy kezedbe vedd érzelmeid irányítását, és megtedd az első lépést egy kiegyensúlyozottabb, boldogabb élet felé!